**DARČEKOVÉ POUKÁŽKY – obchodné a zmluvné podmienky CK TRIPITO, s. r. o.**

**I. Všeobecné ustanovenia**

1. TRIPITO /ďalej „CK“/ je cestovnou kanceláriou poskytujúcou služby v oblasti cestovného ruchu v zmysle príslušnej právnej úpravy.

2. Darčeková poukážka je cenina, ktorej podoba, nominálna hodnota a spôsob použitia sú dané rozhodnutím CK, pri rešpektovaní týchto zmluvných podmienok.

**II. Obstaranie darčekovej poukážky**

1. Aktuálne vzory darčekových poukážok sú zverejnené na webovej stránke CK

2. Záujemca o darčekovú poukážku (ďalej aj „Záujemca“) objedná darčekovú poukážku z aktuálnej ponuky CK tak, že v objednávke uvedie: špecifikáciu darčekovej poukážky (podľa aktuálneho výberu), nominálnu hodnotu darčekovej poukážky, počet darčekových poukážok.

3. CK potvrdí darčekové poukážky podľa objednávky podľa predchádzajúceho odseku spolu s faktúrou s platobnou povinnosťou, ktorú je Záujemca povinný zaplatiť.

4. Po splnení platobnej povinnosti podľa ods. 3 tohto článku, doručí CK príslušnú darčekovú poukážku Záujemcovi (mailom alebo vo vytlačenej forme).

5. Potvrdením doručenia objednávky podľa ods. 3 tohto článku vzniká medzi CK a Záujemcom zmluvný vzťah, na základe ktorého má Záujemca povinnosť splniť dohodnutú platobnú povinnosť a CK má povinnosť doručiť darčekovú poukážku po splnení platobnej povinnosti.

**III. Použitie darčekovej poukážky**

1. Darčeková poukážka je prenosná a môže byť využitá akoukoľvek fyzickou osobou.

2. Darčeková poukážka môže byť využitá na zaplatenie zájazdu organizovaného CK, ktorý zodpovedá typu darčekovej poukážky, alebo inej špecifikácii uvedenej na darčekovej poukážke.

3. Použitie darčekovej poukážky bude spočívať v úhrade ceny zájazdu alebo jej časti tak, že nominálna hodnota darčekovej poukážky bude započítaná na cenu zájazdu. Darčekovú poukážku je možné použiť len raz a to na zájazd, ktorý sa uskutoční v celom rozsahu najneskôr do 1 roka po uzavretí zmluvy v zmysle čl. II odsek 5 týchto podmienok.

4. Pokiaľ nie je dohodnuté ináč, darčeková poukážka nemôže byť použitá na nákup leteniek alebo iných dopravných cenín.

**IV. Ostatné**

1. Ak nebude dohodnuté ináč, celá komunikácia súvisiaca s obstaraním a použitím darčekových poukážok, vrátane ich doručovania, bude realizovaná internetom.

2. V prípade, že k splneniu platobnej povinnosti Záujemcom nedôjde v termíne najneskoršieho možného termínu uskutočnenia zájazdu, uvedené nemá žiaden vplyv na platobnú povinnosť Záujemcu, ktorá naďalej trvá.

3. Hodnota darčekovej poukážky, a ani jej časť, nemôže byť vyplatená v peniazoch a nie je možné ju ani vrátiť CK. Darčekovú poukážku je možné využiť iba na jednu zmluvu o obstaraní zájazdu.

4. Darčekovú poukážku je možné použiť spoločne s inými darčekovými poukážkami.

5. V prípade straty alebo pozmenenia podoby darčekovej poukážky CK nie je povinná zabezpečiť pre Záujemcu novú darčekovú poukážku.